Iэрэмысэ Ахьмэд ягу къагъэкIыж
Социалист Лэжьыгъэм и лIыхъужь Iэрэмысэ Ахьмэд и фэеплъ зэпеуэ накъыгъэм и 12 — 13-хэм Арщыдан къуажэм и «Бедик» стадионым бэнэкIэ хуитымкIэ щекIуэкIащ. Зэхьэзэхуэр УФ-м бэнэкIэмкIэ и федерацэм и махуэгъэпсым хэтщ, текIуэныгъэ зыIэрызыгъэхьэхэм Урысейм спортымкIэ и мастер цIэр фIащ. Турнирым хэтыну Iэмал зиIэр спортымкIэ мастерым и кандидатхэрщ.
Зэхьэзэхуэм кърихьэлIащ Кавказ Ищхъэрэ федеральнэ щIыналъэм и спортсмен 200-м щIигъу. БэнакIуэхэм ехъулIэныгъэ лъагэ зыIэрагъэхьэмэ зэригуапэр жиIащ зэпеуэм кърихьэлIахэм захуэзыгъэза Лэскэн куей администрацэм физическэ щэнхабзэмрэ спортымкIэ и къудамэм и унафэщI Щхьэгуэш Мухьэмэд.
МахуитIкIэ гуащIэу екIуэкIа зэпеуэм нэхъ лъэщхэр наIуэ щыхъуащ. Я хьэлъагъ елъытауэ зыхэта зэпеуи 8-м щыщу, 3-м КъБР-м и спорсменхэм япэ увыпIэхэр къыщахьащ. ЕхъулIэныгъэ зиIахэм щIыхь тхылъхэр, медалхэр, саугъэтхэр хуагъэфэщащ.
Зэхьэзэхуэр щызэхуащIыжым кърихьэлIащ Лэскэн куей администрацэм и Iэтащхьэ Кебеков Валерэ. Абы турнирыр екIуу зэрырагъэкIуэкIам папщIэ судьяхэм фIыщIэ яхуищIащ, саугъэт лъапIэхэр текIуахэм яритащ.
ГуIэтыж Залинэ,
Лэскэн муниципальнэ куейм и щIыпIэ администрацэм
и пресс-IуэхущIапIэм и лэжьакIуэ.
